Thales

Thales Group կամ Thales S.A. ([talɛs], «Թալես»), միջազգային արդյունաբերական խումբ, որն արտադրում է տեղեկատվական համակարգեր ավիատիեզերական, ռազմական և ծովային կիրառությունների համար: Գլխավոր գրասենյակը գտնվում է Կուրբևուայում (Փարիզ)։ Ընկերությունը գրասենյակներ ունի ավելի քան 50 երկրներում և աշխատանքի է վերցնում մոտ 81,000 մարդու: Thales ընկերությունը 2022 թվականի Forbes Global 2000-ի աշխարհի խոշորագույն հանրային ընկերությունների ցանկում զբաղեցրել է 526-րդ տեղը։ Ռազմական վաճառքի առումով (որը կազմում է եկամտի 53%-ը) ընկերությունը 2021 թվականին աշխարհում զբաղեցրել է 16-րդ տեղը։ Պատմություն Ընկերության ամենահին նախորդը հիմնադրվել է 1893 թվականին Compagnie Française Thomson-Houston անվանումով (ամերիկյան Thomson-Houston էլեկտրատեխնիկական կորպորացիայի ֆրանսիական մասնաճյուղը, որը հետագայում ձևավորել է General Electric-ը)։ 1903 թվականին ընկերությունը գնվել է ֆրանսիացի ներդրողների կողմից, սակայն պահպանել է անվանումը և սերտ հարաբերություններ պահպանել General Electric-ի հետ մինչև 1950-ական թվականները։ Սկզբնապես ընկերությունը զբաղվում էր էլեկտրատրանսպորտի զարգացմամբ, ավելի ուշ ընդլայնել է գործունեության ոլորտը դեպի կենցաղային տեխնիկա և ռադիոսարքավորումներ։ 1918 թվականին ստեղծվել է Compagnie Générale de Télégraphie Sans Fil-ը (CSF, «Անլար հեռագրի ընկերություն»)՝ երկրորդ հիմնական նախորդը։ 1966 թվականին Thomson-ը ձեռք է բերել Hotchkiss-Brandt ընկերությունը, որը կենցաղային տեխնիկայի, ինչպես նաև ռազմական և ավտոմոբիլային էլեկտրոնիկայի արտադրող էր։ 1968 թվականին ձևավորվել է Thomson-CSF-ը՝ CSF-ի և Thomson-Brandt ընկերության էլեկտրոնային բիզնեսի միաձուլմամբ։ 1982 թվականին Thomson-ը, ներառյալ նրա դուստր կառույց Thomson-CSF-ը, ազգայնացվել է։ Հաջորդ տարի հեռահաղորդակցության սարքավորումների ստորաբաժանումը վաճառվել է Compagnie Générale d’Electricité-ին (ժամանակակից Alcatel-Lucent): 1987 թվականին կիսահաղորդիչների արտադրության ոլորտում ստեղծվել է SGS-Thomson համատեղ ձեռնարկությունը (իտալական SGS-ի հետ). 10 տարի անց այս ձեռնարկությունը դարձել է ինքնուրույն և փոխել անվանումը STMicroelectronics-ի։ 1989 թվականին Philips-ից գնվել է պաշտպանական էլեկտրոնիկայի Signaal ստորաբաժանումը։ 1998 թվականին Thomson-CSF ընկերությունը մասնավորեցվել է, նրա հիմնական բաժնետերերը դարձել են Alcatel-ը և Groupe Industriel Marcel Dassault-ը. Thomson-ի մյուս ակտիվներից ստեղծվել է Thomson Multimedia ընկերությունը (որը հետագայում դարձել է Vantiva): 1999 թվականին միանգամից գնվել են մի քանի ընկերություններ՝ ADI (Ավստրալիա), ADS (ՀԱՀ), Sextant-in-Flight Systems (ԱՄՆ) և Avimo (օպտիկայի արտադրող՝ Սինգապուրում և Մեծ Բրիտանիայում գտնվող ձեռնարկություններով։ Ընկերությունը 2000 թվականի դեկտեմբերին իր անվանումը Thomson-CSF-ից փոխել է Thales-ի՝ 1.3 միլիարդ ֆունտ ստեռլինգով ձեռք բերելուց հետո, որը մասնագիտացած էր ռազմական էլեկտրոնիկայի ոլորտում: Ընկերությունն անվանակոչվել է հին հույն փիլիսոփա Թալես Միլեթացու անունով: 2001 թվականին ստեղծվել է ThalesRaytheonSystems համատեղ ձեռնարկությունը՝ պաշտպանական էլեկտրոնիկա արտադրելու համար, համագործակցելով ամերիկյան Raytheon ընկերության հետ։ 2006 թվականին արբանյակային նավագնացության արտադրանքի ստորաբաժանումն առանձնացվել է Magellan Navigation ընկերության մեջ և 170 միլիոն դոլարով վաճառվել ներդրողների խմբին։ 2007 թվականին ձեռք է բերվել 25 տոկոս բաժնեմաս DCNS նավաշինական ընկերությունում (որը հետագայում դարձել է Naval Group). 2011 թվականին բաժնեմասն ավելացվել է մինչև 35 տոկոս։ Նույն՝ 2007 թվականին գնվել է արբանյակների ֆրանս-իտալական արտադրող Alcatel Alenia Space-ի բաժնետոմսերի վերահսկիչ փաթեթը, ինչի կապակցությամբ դրա անվանումը փոխվեց Thales Alenia Space-ի։ 2009 թվականին Dassault Aviation-ը ձեռք բերեց Alcatel-Lucent-ի և GIMD-ի բաժնետոմսերի փաթեթները՝ դառնալով Thales-ի խոշորագույն բաժնետերը։ 2017 թվականին գնվեց Gemalto ընկերությունը։ 2021 թվականին ճապոնական Hitachi խմբին է վաճառվել տրանսպորտային էլեկտրոնիկայի ստորաբաժանումը (այն արտադրում էր ազդանշանային և վերահսկիչ սարքավորումներ երկաթուղային և այլ ցամաքային տրանսպորտի համար)։ 2024 թվականի հոկտեմբերին Boeing-ից ավարտվել է ռազմական հսկողության սարքեր մշակող Digital Receiver Technology (DRT) ընկերության ձեռքբերումը: DRT արտադրանքն օգտագործվում էր ԱՄՆ հետախուզական գործակալությունների, ԱՄՆ պաշտպանության նախարարության և ԱՄՆ ներքին անվտանգության նախարարության կողմից՝ հետախուզական տվյալներ հավաքելու և սպառնալիքների մասին նախազգուշացումներ տրամադրելու համար։ Գործունեություն Բաժանմունքները 2021 թվականի դրությամբ․ Աերոտիեզերական արտադրանք․ ավիոնիկայի և ավիացիայի համար այլ արտադրանքի, օդաչուների պատրաստման վարժասարքերի, ինչպես նաև հեռահաղորդակցության և այլ արբանյակների արտադրություն. հասույթի 28 %-ը։ Պաշտպանություն և անվտանգություն․ ռադարների և սոնարների, ռազմական կապի համակարգերի սարքավորումների արտադրություն, լուծումներ կիբերանվտանգության և օդային տրանսպորտի կառավարման ոլորտներում. հասույթի 53 %-ը։ Թվային նույնականացում և անվտանգություն․ նույնականացման համակարգեր բանկերի ու վճարային համակարգերի համար, ամպային տեխնոլոգիաներ, բիոմետրիկ նույնականացման համակարգեր, տվյալների պահպանում և մշակում. հասույթի 19 %-ը։ Եվրոպային 2021 թվականին բաժին է ընկել հասույթի 57 %-ը (այդ թվում՝ Ֆրանսիային՝ 28 %, Մեծ Բրիտանիային՝ 6 %), ԱՄՆ-ին և Կանադային՝ 12 %, Ավստրալիային և Նոր Զելանդիային՝ 6 %, Ասիային՝ 13 %, Մերձավոր Արևելքին՝ 7 %։ Հիմնական արտադրական կարողությունները գտնվում են Ֆրանսիայում, Մեծ Բրիտանիայում, Նիդերլանդներում, Գերմանիայում, Իտալիայում, Ավստրալիայում, Կանադայում և Սինգապուրում։ Արտադրանքներ Thales ընկերությունը աշխարհում երրորդ տեղն է զբաղեցնում բորտային ռադիոլոկացիոն կայանների (ՌԼԿ) և ռադիոէլեկտրոնային պայքարի (ՌԷՊ) համակարգերի արտադրությամբ։ Այն արտադրում է ռազմական ավիացիայի համար բորտային ռադիոէլեկտրոնային սարքավորումների (ԲՌԷՍ) բաղադրիչների զգալի մասը։ Elettronica ֆիրմայի միջոցով (որտեղ Thales-ն ունի 33 % բաժնեմաս) էլեկտրոնիկա է մատակարարվում Eurofighter կործանիչի և NH90 ուղղաթիռի համար։ Thales ընկերության կողմից արտադրվող ՌԷՊ համակարգերը ներառում են խանգարումների կայաններ և ռադիոտեխնիկական հետախուզության (ՌՏՀ) սարքավորումներ, ինչպես նաև ինտեգրված ինքնապաշտպանության համալիրներ ինքնաթիռների և ուղղաթիռների համար։ Ֆիրման արտադրում է թիրախների լազերային լուսավորման ապարատուրայով կոնտեյներներ (վաճառքի ծավալներով երկրորդ տեղը Lockheed Martin-ից հետո), դիտարկման-նշանառության համակարգեր ինքնաթիռների, նավերի ու տանկերի համար, հետախուզական ցերեկային և գիշերային հեռուստատեսային խցիկներ (այդ թվում՝ կոնտեյներային տարբերակներով), օպտիկա-էլեկտրոնային հակազդման համալիրներ։ Այս արտադրանքի 100 %-ն արտադրվում է Thales-ի կազմի մեջ մտնող Pilkington Optronics-ի կողմից։ Սեփականատերեր և կառավարում Հիմնական բաժնետերեր (2024 թվականի հոկտեմբերի դրությամբ)․ Ֆրանսիայի կառավարություն՝ 26,60 % Dassault Aviation՝ 26,59 % Պատրիս Քեյն, (ծնվ. 1970 թվականի հունվարի 7-ին)՝ տնօրենների խորհրդի նախագահ և գլխավոր գործադիր տնօրեն 2014 թվականի դեկտեմբերից։ Ընկերությունում է 2002 թվականից, մինչ այդ աշխատել է Էկոնոմիկայի, ֆինանսների և արդյունաբերության նախարարության տարբեր գերատեսչություններում։ «Արժանիքների համար» (2014 թվական) և Պատվո լեգեոնի (2017 թվական) շքանշանների ասպետ է։ Ընկերություններ Հիմնական դուստր ընկերությունները և համատեղ ձեռնարկությունները 2021 թվականի դրությամբ․ Ֆրանսիա․ Thales DMS France SAS, Thales LAS France SAS, Thales Alenia Space (67 %), Thales DIS France SA, Thales Digital Services SAS, Thales Avionics Electrical Systems SAS, Thales AVS France SAS, Naval Group (35 %) Գերմանիա․ Thales Deutschland GmbH, Thales DIS AIS Deutschland GmbH Նիդերլանդներ․ Thales Nederland,Thales DIS Technologies BV Միացյալ Թագավորություն․ Thales UK Ltd, Thales DIS UK Ltd Կանադա․Thales Canada Inc. ԱՄՆ․Thales Avionics Inc.,Thales Defense & Security Inc.,Thales DIS USA, Inc.,Thales DIS CPL USA, Inc. Ավստրալիա․ Thales Australia Ltd Իտալիա․ Thales Italia Chieti Site Ծանոթագրություններ Արտաքին հղումներ Ընկերության պաշտոնական կայք